Diari Oficial de la Generalitat Valenciana


Sumari del DOGV 3087, del 26-09-1997 (1997/10031)

RESOLUCIÓ d'1 d'agost de 1997, del conseller d'Obres Públiques, Urbanisme i Transports, per la qual s'aproven definitivament els punts 2, 4 i 8 de l'expedient de modificació núm. 1 de las Normes Subsidiàries de Benaguasil.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3087

Data del DOGV
:   26-09-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10840


Data del document
:   01-08-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ d'1 d'agost de 1997, del conseller d'Obres Públiques, Urbanisme i Transports, per la qual s'aproven definitivament els punts 2, 4 i 8 de l'expedient de modificació núm. 1 de las Normes Subsidiàries de Benaguasil. [  
Vist l'expedient relatiu al projecte de modificació núm. 1 (punts 2, 4 i 8) de les Normes Subsidiàries de Planejament Municipal de Benaguasil (València), del qual resulten els següents:   
Antecedents de fet  
Primer  
L'expedient es va sotmetre a informació pública mitjançant Acord del ple de l'Ajuntament de Benaguasil, de 9 de novembre de 1995, i, després del pertinent període d'informació pública, el mateix òrgan el va aprovar provisionalment els dies 28 de març de 1996 i 30 de gener de 1997.  
Segon  
El projecte consta de memòria i plans d'informació i d'ordenació. Així mateix, es troben en l'expedient els informes favorables de la Secció de Planificació de Carreteres d'aquesta Conselleria, de 31 de març de 1996, i dels Serveis Tècnics d'Explotació de l'Àrea de Carreteres de la Diputació Provincial de València, de 4 de juny de 1996.  
Tercer  
La Comissió Territorial d'Urbanisme de València, reunida en sessió del 13 de març de 1997, va acordar: «1. Aprovar definitivament els punts números 3, 5, 6, 7, 9, 10, 11, 12, 13, 14, 15, 16, 17, 18, 19, 20, 21, 22, 23, 25 i 26. 2. Informar favorablement els punts números 2, 4 i 8. Tots els punts citats es refereixen a la modificació núm. 1 de les Normes Subsidiàries de Benaguasil, relativa a 26 punts».  
Quart  
El 5 de maig de 1997, aquesta Conselleria d'Obres Públiques, Urbanisme i Transports va informar favorablement la modificació de referència.  
Cinquè  
El Consell Jurídic Consultiu de la Comunitat Valenciana va emetre dictamen el 29 de juliol de 1997.  
Fonaments de dret  
Primer  
Respecte al procediment, en aquest cas, s'han observat les prescripcions legalment establides per a les modificacions de planejament general d'aquesta índole, que estan constituïdes pels articles 38 i 39, per remissió de l'article 55 de la Llei 6/1994, de 15 de novembre, de la Generalitat Valenciana, Reguladora de L'activitat Urbanística (LRAU). Així mateix, s'han demanat els diferents informes preceptius.  
D'acord amb l'article 55.4 de la LRAU, «la modificació del pla, que comporte diferent qualificació o ús urbanístic de les zones verdes o dels espais lliures anteriorment previstos, requereix l'informe previ favorable del Consell Superior d'Urbanisme». Consell aquest que -mentre no es constituïsca- l'exercici de les seues funcions correspon al conseller d'Obres Públiques, Urbanisme i Transports, l'informe previ de la corresponent Comissió Territorial d'Urbanisme (DT 9a de la LRAU). No obstant això, com siga que el Consell Jurídic Consultiu de la Comunitat Valenciana començà a exercir les seues funcions per Acord de 21 de desembre de 1996, l'esmentat òrgan ha de ser consultat preceptivament abans de procedir a la seua resolució definitiva, d'acord amb la Llei 10/1994, de 15 de desembre, de la Generalitat Valenciana.  
Segon  
Quant al fons de l'assumpte, les presents modificacions tenen per objecte els punts 2 (zona del cementeri), 4 (zona del c/ del Racó i del c/ de la Font) i 8 (zona c/ de Beniaro) de l'expedient de modificació núm. 1 de les Normes Subsidiàries de Planejament Municipal de Benaguasil de 8.03.95 i 12.06.96, que afecten zones verdes o espais lliures anteriorment previstos, el contingut de les quals és el següent:  
1. Punt núm. 2. Zona del cementeri  
Planteja tres alteracions puntuals que afecten l'ordenació del sòl urbà en els Plans d'Ordenació 3.10 i 3.11 «Alineacions». Concretament, consisteixen en el següent:  
a) Es redueix l'amplària del carrer paral·lel a Blasco Ibáñez, que passa de 10 a 8 metres, i es canvia lleugerament la seua inclinació, els terrenys estan situats a la zona residencial intensiva.  
La justificació de la solució adoptada es fonamenta de la següent manera: «En el vial paral·lel al carrer Blasco Ibáñez es van concedir llicències d'edificació fa aproximadament quatre anys, amb l'alineació a 8 m. La nova alineació evita, així, deixar edificacions fora d'ordenació substantiu. El canvi d'inclinació del carrer respon a motius topogràfics, ja que es redueixen els desmuntes que s'han d'efectuar en el moment de realitzar l'obertura del carrer. Per tant, es tracta d'un ajust a la realitat existent, ja que es pot parlar, en aquest cas, més d'una esmena d'error material que d'una modificació de pla. Sense embuts, aquesta modificació porta aparellada un increment lucratiu privat. No obstant això, donada la seua escassa entitat i la seua especial situació perquè són xicotets increments d'aprofitament per a cada parcel·la al llarg del carrer en qüestió, es podria obviar aquesta circumstància, ja que no es poden considerar disminuïdes les qualitats de les dotacions públiques».  
b) S'elimina el vial que separa la xicoteta zona verda del parc del cementeri, i s' amplia, així, la superfície del sistema d'espais lliures. Es canvia el traçat del carrer que discorre pel sud de les illes de cases qualificada UAP. Aquests terrenys estan situats en la zona d'habitatges unifamiliars, aïllats, adossats o apariats.  
La justificació de la solució adoptada consisteix en el fet que «eliminació del vial, no altera ni empitjora el sistema viari previst en les Normes Subsidiàries vigents, ja que només separa dues zones verdes i no dóna accés a cap propietat privada, i existeix un vial alternatiu que se suprimeix. L'eliminació del mencionat vial suposa una millora en la qualitat de les dotacions públiques amb un increment de zones verdes de 1.179,00 m2. Quant al canvi de traçat de la continuació del c/ de Vicent Gimeno i de les illes de cases confrontants, la nova geometria d'aquestes illes de cases es considera més adequada a la tipologia d'habitatges unifamiliars adossats prevista en les Normes Subsidiàries. El nou traçat dels carrers modifica la superfície del parc del cementeri i la disminueix en 1.179,00 m2, però aquesta disminució queda compensada amb l'augment de la mateixa superfície citada en el paràgraf anterior. No obstant això, aquesta modificació porta aparellada un xicotet increment lucratiu privat, en augmentar la superfície de les dues illes de cases, el traçat dels quals és objecte de modificació en 516,67 m2, ja que l'edificabilitat per a la qualificació que tenen és de 0,7 m2 sostre/m2 sòl, l'increment de sostre edificable és de 361,67 m2 sostre. Per tant, es considera que, donada la seua escassa entitat i la seua especial situació, es podria obviar aquesta circumstància, perquè no es pot considerar que, com a conseqüència d'això, es produïsca disminució en les qualitats de les dotacions públiques».  
c) S'amplia la xicoteta illa de cases que dóna al c/ de Gandia i es redueix l'amplària del carrer lateral de 10 a 6 metres. S'eliminen els vials que delimiten aquesta illa de cases pel sud i l'oest a la zona residencial intensiva.  
La justificació de la solució adoptada es basa en el fet que «la modificació ha d'entendre's en part com a esmena d'error material, ja que, en l'última exposició pública de les Normes Subsidiàries, es va admetre una al·legació en el sentit d'ampliar l'illa de cases. No obstant això, no apareix la pertinent rectificació en els plans avui vigents. Quant a la supressió dels carrers al sud i a l'oest d'aquesta illa de cases, es justifica perfectament si es comprova que la profunditat d'aquesta illa de cases és entre 20 i 22 m i la parcel·lació és passant, amb la qual cosa l'accés rodat es pot produir pel c/ de Gandia. És per aquest carrer per on es realitza en l'actualitat l'accés rodat als edificis que ja estan construïts, que són del tipus d'habitatge unifamiliar entre mitgeres d'estructura tradicional. La modificació suposa una millora de la qualitat de les dotacions públiques, amb un increment de zones verdes de 556 m2».  
2. Punt núm. 4. Zona del c/ del Racó i del c/ de la Font  
Conté dues variacions puntuals que afecten l'ordenació del sòl urbà de la zona residencial intensiva i el Pla d'Ordenació núm. 3.11. «Alienacions». El contingut de les quals és el següent:  
a) Es crea una xicoteta zona verda (illeta central dins de l'espai viari) a la plaça de la Font.  
Es justifica la solució adoptada en «la creació d'una nova zona verda a la plaça de la Font millora la qualitat de l'espai urbà circumdant i ordena de forma racional el trànsit rodat de la plaça. La zona verda proposada es troba a més en terreny pla i accessible, i que l'Ajuntament té voluntat d'executar. La modificació suposa una millora en la qualitat de les dotacions públiques amb un increment de zones verdes de 130,00 m2».  
b) Es redueix una xicoteta zona verda a la zona de les coves de Montiel.  
Es justifica la solució adoptada el fet que «la reducció de la zona verda de les coves de Montiel està motivada per les poques qualitats d'aquesta parcel·la per a la creació d'un jardí, per culpa de les fortes pendents existents que dificulten el seu aprofitament i per la falta de recursos expropiatoris de l'Ajuntament. Així, amb la reducció de la zona verda es deixa un solar edificable i se simplifica la gestió municipal, ja que la resta és de cessió obligatòria.  
Zona verda segons les Normes Subsidiàries: 164,79 m2  
Zona verda segons la modificació proposada: 43,01 m2  
Disminució de zona verda: 121,78 m2  
Increment d'edificabilitat: 365,34 m2 de sostre edificable  
La disminució de 121,78 m2 de zones verdes en aquest punt es pot considerar compensat amb l'increment de 130,00 m2 de la plaça de Font (punt a). Quant a l'increment d'edificabilitat, atesa la tipologia de caràcter municipal de la zona, es pot assegurar que pot significar la construcció de dos habitatges com a màxim, per la qual cosa no s'estima necessari incrementar les dotacions públiques en la zona, donada l'escassa entitat de la modificació. Per tant, s'estima que es manté la proporció i la qualitat de les dotacions públiques a què fa referència l'article 55.3 de la Llei Reguladora de l'Activitat Urbanística 6/1994».  
3. Punt núm. 8. Zona del c/ de Beniaro  
Es proposen dues modificacions puntuals que afecten l'ordenació del sòl urbà de la zona residencial intensiva i el Pla d'Ordenació núm. 3.8 «Alineacions». L'objecte concret de les quals consisteix:  
a) Eliminar dos vials de 5 i 6 metres d'amplària, situats al costat d'una zona verda en la Unitat d'Execució UE-6.  
Es justifica la solució adoptada en el fet que «els vials eliminats serveixen a dues illes de cases que tenen accés rodat pels carrers paral·lels. La profunditat d'aquestes illes de cases és d'aproximadament de 20,00 metres, cosa que permet la parcel·lació passant, si tenim en compte a més que es troba en una zona pendent d'execució mitjançant l'actuació integrada corresponent. L'eliminació dels vials no suposa cap alteració de la xarxa viària circumdant, i, encara així, millora la qualitat urbana de la nova plaça. El disseny d'aquesta pot preveure l'accés restringit de vehicles a residents. D'altra banda, s'aconsegueix un abaratiment dels costos d'urbanització.  
Zona verda segons les Normes Subsidiàries: 604,78 m2  
Zona verda segons la modificació proposada: 1157,28 m2  
Increment de zones verdes: 552,50 m2  
c) Eliminar un vial de 6 metres d'amplària i una zona verda en les Unitats d'Execució UE-9 i UE-10, els terrenys dels quals s'incorporen a l'illa de cases contigua del sòl residencial intensiu.  
És justifica la solució adoptada de la següent manera: «el vial eliminat respon a l'existència d'un camí que no ha sigut respectat en la resta del seu traçat, que no altera, per tant, la xarxa viària circumdant i, no obstant això, l'ordenació proposada contribueix a la definició de l'embocadura del canvi de secció del carrer, que passa de 15 a 12 m i, posteriorment, a 10 m.  
Increment 309,97 m2 x 3 plantes: 929,91 m2 de sostre edificable  
Reducció de zones verdes: 161,67 m2  
Vial eliminat: 198,00 m2  
Sense embuts, aquesta modificació, en el punt b, porta aparellada un increment lucratiu privat, no obstant això, donada la seua escassa entitat i l'increment de zones verdes que suposa el punt a, es podria obviar aquesta circumstància, atès que no es disminueix la qualitat de les dotacions públiques. S'estima, per tant, que no és necessari preveure unes altres mesures compensatòries necessàries per a mantenir la proporció i la qualitat de les dotacions públiques a què fa referència l'article 55.3 de la Llei Reguladora de l'Activitat Urbanística 6/1994».  
Tercer  
Tenint en compte que les modificacions plantejades estan justificades en l'interès públic raonat i que -en honor al principi d'autonomia local institucionalment garantida- l'Ajuntament de Benaguasil, com a planificador del seu propi municipi, és competent per a decidir, junt amb unes altres determinacions, el traçat dels vials urbans, és a dir, sobre l'ordenació detallada o disseny urbà concret de la seua ciutat, competència aquesta que, segons la consolidada doctrina del Tribunal Suprem, constitueix un assumpte de pur interès públic local de caràcter discrecional, en el qual ha de prevaler la decisió municipal si no compromet interessos supralocals de la Generalitat. De manera que, de conformitat amb l'article 40.2 de la citada Llei Reguladora de l'Activitat Urbanística 6/94, no s'observen objeccions ni impediments urbanístics legals perquè aquesta Conselleria es puga pronunciar favorablement sobre les presents modificacions puntuals de les Normes Subsidiàries de Planejament Municipal de Benaguasil.  
Cuarto  
El conseller d'Obres Públiques, Urbanisme i Transports és l'autoritat competent per a l'aprovació definitiva d'aquest expedient, d'acord amb l'article 38.3 de la citada Llei 6/94, Reguladora de l'Activitat Urbanística, en relació amb l'article 6 del Decret 77/1996, de 16 d'abril, del Govern de la Generalitat Valenciana, pel qual s'aprova el Reglament dels Òrgans Urbanístics, de la Generalitat Valenciana.  
Vistos els preceptes legals citats i els altres de general i pertinent aplicació, de conformitat amb el dictamen del Consell Consultiu de la Comunitat Valenciana, resolc aprovar definitivament els punts 2, 4 i 8 de l'expedient de modificació núm. 1 de les Normes Subsidiàries de Planejament Municipal de Benaguasil.  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana. Aquesta publicació excusa la notificació individualitzada.  
Contra aquesta resolució, que posa fi a la via administrativa, s'hi podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptats des del dia de la notificació o de la publicació d'aquesta.   
Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició d'aquest, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això sense perjudici que es puga presentar qualsevol altre recurs que s'estime oportú.  
València, 1 d'agost de 1997.- El conseller d'Obres Públiques, Urbanisme i Transports: Luis Fernando Cartagena Travesedo.